Poliačik, Martin, poslanec NR SR (2014-05-27):
Ďakujem. Dobre sa usaďte, mám tu 10-stranový pozmeňováčik, takže chvíľku to potrvá. Podávame ho spolu s kolegami Jankou Žitňanskou a Danielom Lipšicom. Keby mi bola povedala, že to má 10 strán, tak by som možno rozmýšľal, či s nimi do toho pôjdem, ale keď už som tu. Pozmeňujúci návrh poslancov Národnej rady Slovenskej republiky Janky Žitňanskej, Daniela Lipšica a Martina Poliačika k vládnemu návrhu zákona o podmienkach výkonu volebného práva a o zmene Občianskeho súdneho poriadku. 1. V čl. I § 8 sa dopĺňa nový odsek 4, ktorý znie: „(4) Pre voľby do Národnej rady Slovenskej republiky, pre voľby prezidenta Slovenskej republiky a pre ľudové hlasovanie o odvolaní prezidenta Slovenskej republiky mimo územia Slovenskej republiky sa vytvárajú osobitné volebné okrsky pri zastupiteľských a konzulárnych úradoch Slovenskej republiky (ďalej len „zastupiteľský úrad“). Územie osobitného volebného okrsku tvorí územný obvod zastupiteľského úradu.“ 2. V čl. I sa za § 9 dopĺňa nový § 9a, ktorý vrátane nadpisu znie: „§ 9a Osobitný zoznam voličov (1) Osobitný zoznam voličov (ďalej len „osobitný zoznam“) vedie zastupiteľský úrad pre voliča, ktorý a) má bydlisko mimo územia Slovenskej republiky, a to na základe jeho písomnej žiadosti o zápis. Žiadosť musí byť doložená originálom, prípadne notársky overenou kópiou dokladu potvrdzujúcom totožnosť žiadateľa, jeho štátne občianstvo Slovenskej republiky a bydlisko v územnou obvode zastupiteľského úradu, kde má byť zapísaný do osobitného zoznamu alebo b) volí na zastupiteľskom úrade na voličský preukaz. (2) Žiadosť podľa ods. 1 písm. a) musí byť doručená alebo podaná na zastupiteľskom úrade najneskôr 40 dní pred dňom konania volieb. (3) Osobitné zoznamy podľa odseku 1 písm. a) uzatvoria zastupiteľské úrady 30 dní pred dňom volieb a bez zbytočného odkladu ich predložia Ministerstvu zahraničných vecí a európskych záležitostí Slovenskej republiky (ďalej len „ministerstvo zahraničných vecí“). Ministerstvo zahraničných vecí skontroluje osobitné zoznamy a upozorní zastupiteľské úrady na prípadné duplicity. Po odstránení prípadných duplicít ministerstvo zahraničných vecí odovzdá najneskôr 20 dní pred konaním volieb konečné znenie osobitných zoznamov Ministerstvu vnútra Slovenskej republiky (ďalej len „ministerstvo vnútra“). Ak je volič, ktorý je zapísaný na základe vlastnej žiadosti z dôvodu bydliska v cudzine na osobitnom zozname, zapísaný aj na stálom zozname, obec takéhoto voliča na základe oznámenia ministerstva zo stáleho zoznamu voličov vyškrtne. Voliča o vyškrtnutí zo stáleho zoznamu voličov informuje na základe oznámenia obce zastupiteľský úrad. (4) Zastupiteľský úrad odovzdá pre voľby určené v § 8 ods. 4 osobitnej okrskovej komisii výpis z osobitného zoznamu, ktorý obsahuje zoznam voličov oprávnených voliť v tomto osobitnom volebnom okrsku. (5) Pre obsah osobitných zoznamov sa použijú ustanovenia § 9 primerane.“ 3. V čl. I v § 12 ods. 3 písmeno a) znie: „a) ministerstvo vnútra,“. 4. V čl. I v § 17 sa dopĺňa nový odsek 5, ktorý znie: „(5) Zastupiteľský úrad spôsobom v mieste obvyklým, najmä však na webovom sídle zastupiteľského úradu, informuje najneskôr do 10 dní od vyhlásenia volieb podľa § 16 voličov žijúcich v územnom obvode tohto úradu o čase a mieste konania volieb podľa § 8 ods. 4 v osobitnom volebnom okrsku, o možnosti zápisu do osobitného zoznamu vedeného zastupiteľským úradom a o spôsobe hlasovania.“ 5. V čl. I v § 18 sa dopĺňa nový odsek 7, ktorý znie: „(7) Zastupiteľský úrad spôsobom v mieste obvyklým, najmä však na webovom sídle zastupiteľského úradu, informuje najneskôr do 10 dní od vyhlásenia volieb podľa § 16 voličov žijúcich v územnom obvode tohto úradu o čase a mieste konania volieb podľa § 8 ods. 4 v osobitnom volebnom okrsku, o možnosti zápisu do osobitného zoznamu vedeného zastupiteľským úradom a o spôsobe hlasovania.“ 6. Doterajšie ustanovenie čl. I § 19 sa označuje ako odsek 1 a dopĺňa sa nový odsek 2, ktorý znie: „(2) Pre osobitnú okrskovú volebnú komisiu platí ustanovenie odseku 1 rovnako.“ 7. V čl. I sa za § 26 vkladá nový § 26a, ktorý znie: „§ 26a Ustanovenia § 20 až 26 sa pre voľby podľa § 8 ods. 4 použijú primerane.“ 8. V čl. I nadpis pod § 27 znie: „Činnosť okrskovej volebnej komisie a osobitnej okrskovej volebnej komisie po podpísaní zápisnice“. 9. V čl. I v § 27 ods. 1 sa za slová „volebnom okrsku“ vkladajú slová „alebo osobitnom volebnom okrsku“ a za slová „okrskovej volebnej komisie“ vkladajú slová „alebo predsedovi osobitnej okrskovej volebnej komisie“. 10. V čl. I v § 27 sa dopĺňa nový odsek 3, ktorý znie: „(3) Osobitná okrsková volebná komisia odovzdáva volebné dokumenty zastupiteľskému úradu, ktorý ich odošle spolu s celou volebnou dokumentáciou ministerstvu zahraničných vecí.“ 11. V čl. I v § 30 ods. 1 sa v písmene d) na konci bodka nahrádza čiarkou a dopĺňa sa nové písmeno e), ktoré znie: „e) osobitnú okrskovú volebnú komisiu zastupiteľský úrad, v spolupráci s ministerstvom zahraničných vecí.“. 12. V čl. I v § 32 ods. 2 sa v písmene d) na konci bodka nahrádza čiarkou a dopĺňa sa nové písmeno e), ktoré znie: „e) na zastupiteľskom úrade, ak ide o člena osobitnej okrskovej volebnej komisie.“. 13. V čl. l v § 32 ods. 4 sa v prvej vete za slová „volebnej komisie“ vkladajú slová „a osobitnej okrskovej volebnej komisie“. V druhej vete sa za slová „okrskovej volebnej komisie“ vkladá čiarka a slová „osobitnej okrskovej volebnej komisie“ a za slová „zapisovateľa okrskovej volebnej komisie“ sa vkladá čiarka a slová „zapisovateľa osobitnej okrskovej volebnej komisie“. 14. V čl. I v § 32 ods. 4 sa na konci pripája veta: „Odmenu členovi osobitnej okrskovej volebnej komisie a zapisovateľovi osobitnej okrskovej volebnej komisie vypláca zastupiteľský úrad.“ 15. V čl. I v § 33 ods. 2 sa na konci pripája veta: „Ministerstvo zahraničných vecí usmerňuje zastupiteľské úrady primerane.“ 16. V čl. I v § 35 sa vkladá nový odsek 4, ktorý znie: „(4) Na odovzdanie a uschovanie volebných dokumentov pri voľbách podľa § 8 ods. 4 osobitnými volebnými okrskami a zastupiteľskými úradmi platia ustanovenia odsekov 1 až 3 primerane.“ 17. V čl. I sa do nadpisu pod § 41 dopĺňajú slová „pre voľbu poštou“. 18. V čl. I v § 41 ods. 1 sa v prvej vete za slová „osobitný zoznam voličov“ dopĺňajú slová „pre voľbu poštou“. V druhej vete sa za slová „osobitného zoznamu voličov“ dopĺňajú slová „pre voľbu poštou“. 19. V čl. I v § 41 ods. 2 sa za slová „zozname voličov“ dopĺňajú slová „pre voľbu poštou“. 20. V čl. I v § 41 ods. 3 sa za slová „zoznamu voličov“ dopĺňajú slová „pre voľbu poštou“. 21. V čl. I v § 41 ods. 4 sa za slová „zoznamu voličov“ dopĺňajú slová „pre voľbu poštou“. 22. V čl. I v § 41 ods. 5 sa za slová „zoznamu voličov“ dopĺňajú slová – hádajte aké – „pre voľbu poštou“. 23. V čl. I v § 41 ods. 6 sa za slová „zoznamu voličov“ dopĺňajú slová „pre voľbu poštou“. 24. V čl. I v § 46 sa vkladá nový § 46a, ktorý vrátane nadpisu znie: „§ 46a Osobitná okrsková volebná komisia (1) Vedúci zastupiteľského úradu vymenuje najneskôr 30 dní pred dňom konania volieb predsedu a ďalších členov osobitnej okrskovej volebnej komisie, ktorí sú občanmi Slovenskej republiky, v deň zloženia sľubu dosiahli vek 18 rokov, nenastala u nich prekážka výkonu volebného práva, nie sú kandidátmi vo voľbách a ovládajú slovenský jazyk. Najnižší počet členov osobitnej okrskovej volebnej komisie je 3. Do tohto počtu sa započítava aj zapisovateľ, ktorého menuje a odvoláva vedúci zastupiteľského úradu, a to najneskôr 18 dní pred prvým zasadnutím osobitnej okrskovej volebnej komisie. Ak poklesne v priebehu volieb počet členov osobitnej okrskovej volebnej komisie pod minimálny stanovený počet, vymenuje vedúci zastupiteľského úradu na neobsadené miesta ďalších členov osobitnej okrskovej volebnej komisie. Prvé zasadnutie osobitnej okrskovej volebnej komisie zvolá vedúci zastupiteľského úradu tak, aby sa uskutočnilo najneskôr 21 dní pred dňom konania volieb. Ak sa nepodarí vymenovať trojčlennú osobitnú okrskovú volebnú komisiu, zabezpečí jej úlohy vedúci zastupiteľského úradu a zapisovateľ. Vedúci zastupiteľského úradu má pri plnení týchto úloh postavenie starostu. Členovia osobitnej okrskovej volebnej komisie sa ujímajú funkcie zložením sľubu podľa § 14 ods. 3. Členstvo v osobitnej okrskovej volebnej komisii zaniká z dôvodov podľa § 46 ods. 7. (2) Osobitná okrsková volebná komisia a) zabezpečuje hlasovanie v osobitnom volebnom okrsku, dozerá na jeho priebeh a dbá na poriadok vo volebnej miestnosti, b) sčítava hlasy a vyhotovuje zápisnicu o priebehu a výsledku hlasovania v osobitnom volebnom okrsku, c) odovzdá volebnú dokumentáciu zastupiteľskému úradu, ktorý ju zašle ministerstvu zahraničných vecí. (3) Ustanovenia § 46 o okrskovej volebnej komisii a jej členoch sa použijú primerane.“ 25. V čl. I v § 52 ods. 8 sa za slová „okrskové volebné komisie“ dopĺňajú slová „alebo osobitné okrskové volebné komisie“. 26. V čl. I v § 52 sa vkladá nový odsek 9, ktorý znie: „(9) Pre voľby v osobitných volebných okrskoch ministerstvo vnútra zabezpečí zaslanie vzorov hlasovacích lístkov v elektronickej podobe ministerstvu zahraničných vecí, ktoré ich zašle na zastupiteľské úrady najneskôr 3 dni pred dňom konania volieb. Zastupiteľský úrad zabezpečí tlač alebo rozmnoženie hlasovacích lístkov. Volič, ktorý volí v osobitnom volebnom okrsku, obdrží hlasovacie lístky vo volebnej miestnosti.“ 27. V čl. I v § 54 ods. 2 sa za slová „poštou“ vkladajú slová „alebo na zastupiteľskom úrade“. 28. V čl. I v § 54 ods. 3 písm. a) sa za slovom „voličov“ vkladajú slová „pre voľbu poštou“. 29. V čl. I v § 54 sa dopĺňa nový odsek 4, ktorý znie: „(4) Na zastupiteľskom úrade môže voliť volič, ktorý bol zapísaný do osobitného zoznamu voličov vedeného zastupiteľským úradom na základe vlastnej žiadosti, alebo volič, ktorý volí na základe vydaného voličského preukazu.“ 30. V čl. I v § 55 ods. 1 v prvej vete sa za slová „okrsková volebná komisia“ dopĺňajú slová „alebo osobitná okrsková volebná komisia“ a za slová „občianskeho preukazu“ sa vkladajú slová „alebo iného dokumentu potvrdzujúceho totožnosť voliča“. V druhej vete sa za slová „okrsková volebná komisia“ dopĺňajú slová „alebo okrsková volebná komisia“. Hm, tam voľačo chýba, „osobitná okrsková volebná komisia“ by tam asi malo byť. Bod 30. V čl. I v § 55 by na konci vety malo byť zrejme, dopĺňajú slová „alebo osobitná okrsková volebná komisia“. 31. V čl. I v § 58 sa v nadpise dopĺňajú slová „alebo osobitnej okrskovej volebnej komisii“. 32. V čl. I v § 58 v prvej vete sa za slová „okrsková volebná komisia“ dopĺňajú slová „alebo osobitná okrsková volebná komisia“. V tretej vete sa za slová „okrsková volebná komisia“ dopĺňajú slová „alebo osobitná okrsková volebná komisia“. Vo štvrtej vete sa za slová „volebnom okrsku“ dopĺňajú slová „alebo v osobitnom volebnom okrsku“. 33. V čl. I v § 60 sa dopĺňajú nové odseky 4 a 5, ktoré znejú: „(4) Pre osobitnú okrskovú volebnú komisiu sa použijú ustanovenia odsekov 1 a 2 obdobne. Osobitná okrsková volebná komisia ukončí svoju činnosť na pokyn vedúceho zastupiteľského úradu. (5) Volebnú dokumentáciu zašle zastupiteľský úrad ministerstvu zahraničných vecí. Ministerstvo zahraničných vecí zašle elektronicky podpísané zápisnice osobitných okrskových volebných komisií bez zbytočného odkladu Ústrednej volebnej komisii.“ 34. V čl. I v § 66 ods. 1 písm. b) sa za slová „volebných okrskov“ dopĺňajú slová „a osobitných volebných okrskov“. 35. V čl. I v § 66 ods. 1 písm. c) sa za slová „zoznamoch voličov“ dopĺňajú slová „a v osobitných zoznamoch“. 36. V čl. I v § 66 ods. 1 sa za písmeno f) dopĺňa nové písmeno g), ktoré znie: „g) počet voličov, ktorí hlasovali na zastupiteľských úradoch,“. Doterajšie písmená g) až i) sa označujú ako h) až j). 37. V čl. I sa za § 101 vkladá nový § 101a, ktorý vrátane nadpisu znie: „§ 101a Osobitná okrsková volebná komisia Pre osobitnú okrskovú volebnú komisiu platia ustanovenia § 46a odsek 1 a 2. Ustanovenia § 101 sa použijú primerane.“ 38. V čl. I v § 104 sa dopĺňa nový odsek 7, ktorý znie: „(7) Pre zabezpečenie hlasovacích lístkov pre voličov mimo územia Slovenskej republiky platia ustanovenia § 52 ods. 9.“ 39. V čl. I v § 106 nový odsek 1 znie: „(1) Voliť možno vo volebných okrskoch na území Slovenskej republiky alebo v osobitných volebných okrskoch na zastupiteľských úradoch.“ Doterajšie odseky 1 až 5 sa označujú ako 2 až 6. 40. V čl. I v § 106 sa dopĺňa nový odsek 7, ktorý znie: „(7) Na zastupiteľskom úrade môže voliť volič, ktorý bol zapísaný do osobitného zoznamu voličov vedeného zastupiteľským úradom na základe vlastnej žiadosti, alebo volič, ktorý volí na základe vydaného voličského preukazu.“ 41. V čl. I v § 107 sa v nadpise dopĺňajú slová „alebo osobitnej okrskovej volebnej komisii“. 42. V čl. I v § 107 sa v prvej vete za slová „okrsková volebná komisia“ dopĺňajú slová „alebo osobitná okrsková volebná komisia“. V druhej vete sa za slová „vo volebnom okrsku“ dopĺňajú slová „alebo v osobitnom volebnom okrsku“. 43. V čl. I v § 109 sa v nadpise dopĺňajú slová „alebo osobitnej okrskovej volebnej komisie“. 44. V čl. I v § 109 sa dopĺňajú nové odseky 3 a 4, ktoré znejú: „(3) Pre zápisnicu osobitnej okrskovej volebnej komisie o priebehu a výsledku hlasovania v osobitnom volebnom okrsku platia ustanovenia odseku 1 rovnako. Osobitná okrsková volebná komisia ukončí svoju činnosť na pokyn vedúceho zastupiteľského úradu. (4) Volebnú dokumentáciu zašle zastupiteľský úrad ministerstvu zahraničných vecí. Ministerstvo zahraničných vecí zašle elektronicky podpísané zápisnice osobitných okrskových volebných komisií bez zbytočného odkladu Ústrednej volebnej komisii.“ 45. V čl. I v § 112 ods. 1 písm. b) sa za slová „volebných okrskov“ dopĺňajú slová „a osobitných volebných okrskov“. 46. V čl. I v § 112 ods. 1 písm. c) sa za slová „volebných komisií“ dopĺňajú slová „a osobitných okrskových volebných komisií“. 47. V čl. I v § 112 ods. 1 písm. d) sa za slová „zoznamoch voličov“ dopĺňajú slová „a v osobitných zoznamoch“. 48. V čl. I v § 114 odsek sa na konci bodka nahrádza bodkočiarkou a dopĺňajú sa slová „zastupiteľské úrady pri informovaní voličov o čase a mieste konania druhého kola volieb postupujú rovnako.“. 49. V čl. I sa za § 120 dopĺňa nový § 120a, ktorý vrátane nadpisu znie: „§ 120a Osobitná okrsková volebná komisia Pre osobitnú okrskovú volebnú komisiu platia ustanovenia § 46a odsek 1 a 2. Ustanovenia § 120 sa použijú primerane.“ 50. V čl. I v § 122 sa dopĺňa nový odsek 7, ktorý znie: „(7) Pre zabezpečenie hlasovacích lístkov pre voličov mimo územia Slovenskej republiky platia ustanovenia § 52 ods. 9.“ 51. V čl. I v § 123 nový odsek 1 znie: „(1) Voliť možno vo volebných okrskoch na území Slovenskej republiky alebo v osobitných volebných okrskoch na zastupiteľských úradoch.“ Doterajšie odseky 1 až 5 sa označujú ako 2 až 6. 52. V čl. I v § 123 sa dopĺňa nový odsek 7, ktorý znie: „(7) Na zastupiteľskom úrade môže voliť volič, ktorý bol zapísaný do osobitného zoznamu voličov vedeného zastupiteľským úradom na základe vlastnej žiadosti, alebo volič, ktorý volí na základe vydaného voličského preukazu.“ 53. V čl. I v § 124 sa v nadpise dopĺňajú slová „alebo v osobitnej okrskovej volebnej komisii“. 54. V čl. I v § 124 sa za slová „volebná komisia“ dopĺňajú slová „alebo osobitná okrsková volebná komisia“ a za slová „volebnom okrsku“ sa dopĺňajú slová „alebo v osobitnom volebnom okrsku“. 55. V čl. I v § 126 sa v nadpise dopĺňajú slová „alebo osobitnej okrskovej volebnej komisie“. 56. V čl. I v § 126 sa dopĺňajú nové odseky 3 a 4, ktoré znejú: „(3) Pre zápisnicu osobitnej okrskovej volebnej komisie o priebehu a výsledku hlasovania v osobitnom volebnom okrsku platia ustanovenia odseku 1 rovnako. Osobitná okrsková volebná komisia ukončí svoju činnosť na pokyn vedúceho zastupiteľského úradu. (4) Volebnú dokumentáciu zašle zastupiteľský úrad ministerstvu zahraničných vecí. Ministerstvo zahraničných vecí zašle elektronicky podpísané zápisnice osobitných okrskových volebných komisií bez zbytočného odkladu Ústrednej volebnej komisii.“ 57. V čl. I v § 129 ods. 1 písm. b) sa za slová „volebných okrskov“ dopĺňajú slová „a osobitných volebných okrskov“. 58. V čl. I v § 129 ods. 1 písm. c) sa za slová „zoznamoch voličov“ dopĺňajú slová „a osobitných zoznamoch voličov“. Odôvodnenie: V dnešnej dobe mnohí občania Slovenskej republiky žijú, pracujú či študujú v zahraničí, resp. sa tam vyskytujú z rôznych dôvodov aj na kratšiu dobu. Prispieva k tomu okrem iného aj členstvo Slovenska v Európskej únii a s tým súvisiaci voľný pohyb tovaru, služieb, kapitálu a osôb. Tieto okolnosti však nie sú dôvodom na to, aby títo občania Slovenskej republiky nemohli využiť svoje aktívne volebné právo a nemohli sa zúčastniť na voľbách, ktoré ovplyvňujú ich ďalšiu budúcnosť. V pozmeňujúcom návrhu ide o umožnenie volieb zo zahraničia na zastupiteľských úradoch Slovenskej republiky pri parlamentných voľbách, voľbách prezidenta republiky a pri ľudovom hlasovaní o odvolaní prezidenta republiky. Dnes je možné, a návrh zákona v tomto nepriniesol žiadny pokrok, voliť pri parlamentných voľbách zo zahraničia poštou. Ako predkladatelia tohto pozmeňujúceho návrhu máme za to, že využiť možnosť voliť zo zahraničia len pri týchto voľbách je málo, a tiež sme presvedčení, že možnosť zorganizovať voľby na zastupiteľských úradoch Slovenskej republiky v zahraničí je technicky, organizačne a aj finančne realizovateľné. Ľuďom, ktorí prejavia vôľu takýmto spôsobom sa zúčastniť volieb, sa vyjde v ústrety a umožní sa im využiť jedno zo svojich základných práv garantovaných Ústavou Slovenskej republiky. Spolu s umožnením voliť pri parlamentných voľbách poštou ide o doplnenie pre tých, ktorí majú možnosť dostaviť sa na zastupiteľský úrad a vykonať volebný akt. Zároveň sa zjednodušuje administratíva pre tých, ktorí sa takýmto spôsobom rozhodnú volieb zúčastniť. Nie je potrebné vykonať toľko úkonov, či presne sledovať jednotlivé lehoty a pod. Okrem toho, že sa rozširuje možnosť voliť aj prezident, resp. zúčastniť sa hlasovania o jeho odvolaní, sa takýmto spôsobom zvyšuje aj voličská účasť a reprezentatívnosť volebných výsledkov sa posilňuje. Pozmeňujúci návrh prináša celý rad ustanovení najmä technického charakteru, ktoré umožňujú zorganizovať a vykonať vybrané voľby na zastupiteľských úradoch Slovenskej republiky v zahraničí. Navrhovateľ vychádza zo skúseností Českej republiky, ktorá takýto spôsob volieb zo zahraničia už zaviedla, a skúsenosti ukazujú, že zorganizovať a vykonať takéto voľby nie je neprekonateľná prekážka. Super. Treba povedať, že tu máme niekoľko verzií pozmeňovákov o voľbách zo zahraničia, pán minister, určite si máte z čoho vybrať, len ja som podal dva. Takže... (Reakcia ministra.) Takže verím tomu, že zasadnete na nejaké malé kolokvium tuto s kolegami z ministerstva a poviete si, že z tých pozmeňovákov o umožnení ľuďom v zahraničí zúčastňovať sa volieb na Slovensku si vyberiete niečo, čo technicky uznáte za najlepšie a nejaký z tých pozmeňovákov prejde. Ďakujem za zváženie, pán minister.